Aalborg Kommune forsøger nu et nyt tiltag i kampen mod planten Kæmpe Bjørneklo, der breder sig i landskabet.

I samarbejde med Care4natur er kommunen ved at overdække en hel hektar af Østerådalen med sort plastik. - Det gode ved afdækningen er, at planten tror, at den har fået et lag jord over sig. Så den forsøger at skyde gennem plastikken. Og i det forsøg brænder den simpelthen al energi i roden af - og så dør den, siger direktør i Care4nature, Hans Wernberg. For tre-fire år siden satsede Aalborg på at sprøjte bjørnekloen ihjel med forstøvet hvidløg. Men selv den kraftige dunst kunne ikke holde planterne nede. - Det virkede fint på den enkelte plante. Men man har kun sprøjtet på de store planter. Når de store planter så dør, så er der lys og luft til alle de små planter. Og så vælter det op ad jorden igen og igen, påpeger Hans Wernberg. Det er et stort arbejde at brede plastik ud over de store arealer, der er dækket af bjørneklo. Men kommunen vurderer, at det trods alt er langt billigere end at skulle rodstikke eller fælde tusindvis af planter.